b"\n_START_ARTICLE_\nMuseu del Greco\n_START_SECTION_\nHist\xc3\xb2ria\n_START_PARAGRAPH_\nEl museu es va construir sobre els fonaments d'una antiga casa del segle VI i d'un palau renaixentista, al Call toled\xc3\xa0. Es troba molt a prop d'on va viure l'artista, per\xc3\xb2 no exactament al mateix solar; la veritable casa del pintor va resultar arrasada per un  incendi.  _NEWLINE_L'edifici de l'actual museu data de principis del segle XX i va ser erigit a iniciativa del marqu\xc3\xa8s de la Vega-Incl\xc3\xa1n, un dels primers defensors de la recuperaci\xc3\xb3 de l'art d'El Greco, llargament ignorat. Aquest benefactor va ser tamb\xc3\xa9 qui va fundar el Museu del Romanticisme (abans Museu Rom\xc3\xa0ntic) de Madrid i el Museu Casa de Cervantes de Valladolid. _NEWLINE_Despr\xc3\xa9s de formalitzar-se la donaci\xc3\xb3 del museu a l'Estat, el 27 d'abril de 1910 es crea un Patronat, constitu\xc3\xaft en la seva majoria per destacades personalitats de l'\xc3\xa8poca, per a la seva cust\xc3\xb2dia. El museu va obrir les seves portes definitivament al p\xc3\xbablic el 12 de juny de 1911. _NEWLINE_La iniciativa de crear aquest museu es va portar a terme per reivindicar la import\xc3\xa0ncia art\xc3\xadstica d'El Greco i per reunir totes les obres que fos possible; fins aleshores, moltes havien estat destru\xc3\xafdes o danyades per la poca apreciaci\xc3\xb3 que rebien, i d'altres comen\xc3\xa7aven a exportar-se per la demanda de museus i col\xc2\xb7leccionistes estrangers. _NEWLINE_El 1921 es porta a terme la primera reforma a la qual seguirien la de 1950 i 1960, fins a arribar a la de 1990, en qu\xc3\xa8 es va acordar elaborar una estructura interna i externa definitiva per al museu. Tanmateix, la mencionada intervenci\xc3\xb3 no va ser suficient, i el museu ha estat novament reformat en data recent, dintre del segle XXI.\n_START_SECTION_\nClausura per reforma\n_START_PARAGRAPH_\nEl museu va estar tancat per obres de reforma des de 2006 fins mar\xc3\xa7 de 2011 i les seves obres m\xc3\xa9s importants es van exhibir de manera itinerant a diverses ciutats espanyoles. El quadre Vista i pl\xc3\xa0nol de Toledo va quedar fora de la mencionada selecci\xc3\xb3 per la seva fragilitat i es va dipositar en el Museu del Prado fins a la reobertura del museu toled\xc3\xa0. La mencionada reobertura es va produir el 24 de mar\xc3\xa7 de 2011; el museu renovellat \xc3\xa9s m\xc3\xa9s c\xc3\xb2mode per al visitant i dedica especial protagonisme al principal deixeble d'El Greco: Luis Trist\xc3\xa1n. _NEWLINE_Ja que la seva seu no va ser l'habitatge real d'El Greco, que es va perdre segles enrere, s'ha acordat modificar el seu nom oficial: ha deixat de dir-se Casa-Museu d'El Greco per anomenar-se solament \xc2\xabMuseu del Greco\xc2\xbb."